CELEX: 32017R1787
Language: et
Date: 2017-06-12 00:00:00
Title: Komisjoni delegeeritud määrus (EL) 2017/1787, 12. juuni 2017, millega muudetakse Euroopa Parlamendi ja nõukogu määrust (EL) nr 508/2014 otsese eelarve täitmise alla kuuluvate rahaliste vahendite jaotamise osas integreeritud merenduspoliitika ja ühise kalanduspoliitika eesmärkide vahel

4.10.2017   
            
            
               ET
            
            
               Euroopa Liidu Teataja
            
            
               L 256/1
            
         KOMISJONI DELEGEERITUD MÄÄRUS (EL) 2017/1787,
   12. juuni 2017,
   millega muudetakse Euroopa Parlamendi ja nõukogu määrust (EL) nr 508/2014 otsese eelarve täitmise alla kuuluvate rahaliste vahendite jaotamise osas integreeritud merenduspoliitika ja ühise kalanduspoliitika eesmärkide vahel
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta määrust (EL) nr 508/2014 Euroopa Merendus- ja Kalandusfondi kohta ja millega tunnistatakse kehtetuks nõukogu määrused (EÜ) nr 2328/2003, (EÜ) nr 861/2006, (EÜ) nr 1198/2006 ja (EÜ) nr 791/2007 ning Euroopa Parlamendi ja nõukogu määrus (EL) nr 1255/2011, (1) eriti selle artikli 14 lõiget 4,
   ning arvestades järgmist:
   
               (1)
            
            
               Määrusega (EL) nr 508/2014 on ette nähtud selliste meetmete rahastamine, mis aitavad saavutada integreeritud merenduspoliitika ja ühise kalanduspoliitika eesmärke.
            
         
               (2)
            
            
               Määruse (EL) nr 508/2014 VI jaotises on sätestatud meetmed, mida liit võib rahastada kooskõlas eelarve otsese täitmise põhimõttega.
            
         
               (3)
            
            
               Määruse (EL) nr 508/2014 III lisas on kehtestatud otsese eelarve täitmise alla kuuluvate rahaliste vahendite jaotamine integreeritud merenduspoliitika ja ühise kalanduspoliitika eesmärkide vahel, mis on sätestatud kõnealuse määruse artiklites 82 ja 85.
            
         
               (4)
            
            
               Määruse (EL) nr 508/2014 alusel rahastatavate meetmete programmitöö periood hõlmab aastaid 2014–2020. Pärast programmitöö perioodi kolmanda aasta lõppu ja eri kuluvaldkondades rakendatud meetmetest siiani saadud kogemusi arvestades on mõnes valdkonnas ilmnenud lahknevusi rahaliste vahendite asjakohase jaotamise ja määruse (EL) nr 508/2014 III lisas sätestatud protsendimäärade vahel.
            
         
               (5)
            
            
               Praeguseni on nende lahknevuste lahendamiseks kohaldatud määruse (EL) nr 508/2014 artikli 14 lõiget 3. Nimetatud artikliga lubatakse komisjonil soovituslikest protsendimääradest kõrvale kalduda, kuid mitte rohkem kui 5 % rahastamispaketi väärtusest iga üksikjuhtumi korral.
            
         
               (6)
            
            
               Määruse (EL) nr 508/2014 artikli 14 lõikega 4 antakse komisjonile õigus võtta vastu delegeeritud õigusakte selle III lisas esitatud protsendimäärade kohandamiseks.
            
         
               (7)
            
            
               Selleks et maksimeerida olemasolevate vahendite kasutamist ülejäänud programmitöö perioodil ja nendega seotud meetmete panust määruse (EL) nr 508/2014 artiklites 82 ja 85 sätestatud eesmärkide saavutamisse, on vaja kohandada kõnealuse määruse III lisas esitatud rahaliste vahendite suunavat jaotust.
            
         
               (8)
            
            
               Seega tuleks määrust (EL) nr 508/2014 vastavalt muuta,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 508/2014 III lisa asendatakse käesoleva määruse lisa tekstiga.
   Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 12. juuni 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 149, 20.5.2014, lk 1.
   
      LISA
      „
            III LISA
            
               VI JAOTISE I JA II PEATÜKIS SÄTESTATUD RAHALISTE VAHENDITE SUUNAV JAOTUS ARTIKLITES 82 JA 85 KEHTESTATUD EESMÄRKIDE VAHEL
                (1)
            
            Artiklis 82 sätestatud eesmärgid
            
                        1.
                     
                     
                        Merendus- ja rannikupoliitika integreeritud juhtimise väljatöötamine ja rakendamine – 6 %
                     
                  
                        2.
                     
                     
                        Valdkonnaüleste algatuste väljatöötamine – 24 %
                     
                  
                        3.
                     
                     
                        Jätkusuutliku majanduskasvu, tööhõive, innovatsiooni ja uute tehnoloogiate toetamine – 17 %
                     
                  
                        4.
                     
                     
                        Merekeskkonna kaitse edendamine – 5 %
                     
                  Artiklis 85 sätestatud eesmärgid
            
                        1.
                     
                     
                        Teaduslike nõuannete kogumine, haldamine ja levitamine ÜKP raames – 11 %
                     
                  
                        2.
                     
                     
                        Erikontroll ja täitemeetmed ÜKP raames – 11 %
                     
                  
                        3.
                     
                     
                        Rahvusvaheliste organisatsioonide vabatahtlik toetamine – 13 %
                     
                  
                        4.
                     
                     
                        Nõuandekomisjonid ning ÜKP ja IMP teavitustegevused – 7 %
                     
                  
                        5.
                     
                     
                        Turgu käsitlev teave, sh elektrooniliste turgude loomine – 6 %
                     
                  “
      
         (1)  Protsendimäärasid kohaldatakse artiklis 14 sätestatud summa suhtes, välja arvatud artikliga 92 ette nähtud eraldis.